Paľo Bielik

**Paľo Bielik**, pseudonym **Ján Bukva** (* 11. december 1910, Senica – † 23. apríl 1983, Bratislava) bol slovenský herec, filmový režisér a scenárista. Manžel herečky Marty Černickej-Bielikovej. Je zakladateľskou osobnosťou slovenskej kinematografie. Pseudonym Ján Bukva.

Po skončení odbornej kovorobnej školy v Banskej Bystrici (1929) mal viacero zamestnaní (kreslič, montér, predavač, četník). Hral ochotnícke divadlo v Banskej Bystrici a v úlohe Jánošíka z rovnomennej hry od J. Mahena ho objavil Karel Plicka a odporučil Martinovi Fričovi pre titulnú úlohu filmu Jánošík (1935). Úspech filmu ho priviedol do SND v Bratislave, kde pôsobil v rokoch 1939  1942. V rokoch 1943  1945 pôsobil ako režisér krátkych filmov v spoločnosti *Nástup*. Počas SNP nakrútil s Karolom Krškom dokumentárne zábery z povstaleckých bojov, z ktorých v roku 1945 vznikol dokument *Za slobodu*.  

Po roku 1945 sa stal režisérom celovečerných hraných filmov, ktoré mali veľký divácky ohlas. Vo filme *Varúj...!* (1946) bol spoluscenáristom, spolurežisérom a zároveň stvárnil jednu z hlavných postáv. Za svoj režijný debut *Vlčie diery* (1948) s tématikou SNP získal Slovenskú národnú cenu. Oba filmy boli neskôr vyradené z distribúcie kvôli ideologickým nedostatkom. Ďalšie dva filmy boli ideologické - Priehrada (1950) a Lazy sa pohli (1952). 

Na zakázku bola aj komédia V piatok trinásteho (1953). Tá vznikla v ateliéroch na Kolibe. Po nej nasledovali dva výrazné historické filmy Štyridsaťštyri (1957) s tématikou udalosti z prvej svetovej vojny a *Kapitán Dabač* (1959), v ktorej stvárnil hlavnú úlohu Ladislav Chudík a ktorej scenár napísal na motívy poviedky Vlada Mináča. Bielik sa vrátil k Jánošíkovi a v rokoch 1962 - 1963 nakrútil dvojdielny film *Jánošík* s herecky neznámym Františkom Kuchtom v hlavnej úlohe. Išlo o tretie filmové spracovanie tejto témy pri príležitosti 250. výročia Jánošíkovej smrti. Historickým témam ostal verný aj v posledných dvoch filmoch: *Majster Kat* (1966), ktorý sa odohráva v 17. storočí, a vo filme *Traja svedkovia* (1968), ktorého dej  sa odohráva v dobe revolúcie roku 1848.

V roku 1955 dostal titul zaslúžilý umelec a v roku 1968 titul národný umelec.

## Filmografia

* 1935: Jánošík (*herec:* Juro Jánošík)
* 1937: Hordubalové (*herec:* Michal Hordubal)
* 1947: Čapkovy povídky (*herec:* četnický kapitán Havelka)
* 1947: Varúj...! (*herec:* Ondrej Muranica)
* 1948: Vlčie diery (*režisér, herec:* Dičo)
* 1950: Priehrada (*režisér*)
* 1952: Lazy sa pohli (*režisér*)
* 1953: V piatok trinásteho (*režisér*)
* 1956: Nie je Adam ako Adam (*režisér* – stredometrážny film)
* 1957: Štyridsaťštyri (*režisér*)
* 1959: Kapitán Dabač (*režisér*)
* 1962-63: **[[Jánošík I-II]]** (*režisér*)
* 1966: Majster kat (*režisér*)
* 1968: **[[Traja svedkovia]]** (*režisér*)

## Referencie

## Literatúra
* HANÁKOVÁ, Petra: *Paľo Bielik a slovenská filmová kultúra.* Bratislava : Slovenský filmový ústav  Vysoká škola múzických umení, 2010. 320 s. ISBN 978-80-85187-58-8
* ŠTRIC, Ernest: *Paľo Bielik.* Bratislava : Tatran, 1984.

Kategória:Slovenskí filmoví herci
Kategória:Slovenskí filmoví režiséri
Kategória:Osobnosti SNP
Kategória:Česko-slovenskí zaslúžilí umelci
Kategória:Česko-slovenskí národní umelci
Kategória:Osobnosti z Banskej Bystrice